O nouă secțiune de pe site-ul Comisiei dedicat unei mai bune legiferări, intitulată „Lighten the Load – Have Your Say” (Reduceți efortul – Exprimați-vă opinia), va oferi tuturor șansa de a-și prezenta opiniile și observațiile privind legislația actuală a UE și inițiativele acesteia, în plus față de consultările formale organizate de Comisie. Vrem să cunoaștem aspectele pe care cetățenii le consideră iritante, greoaie sau care trebuie îmbunătățite. Vom răspunde dând curs observațiilor în mod direct sau supunându-le examinării suplimentare pe noua platformă pentru părțile interesate menționată mai jos. Acest lucru va oferi cetățenilor, partenerilor sociali și întreprinderilor individuale din UE o modalitate directă de a înțelege și de a influența politica UE, utilizând instrumente interactive, adaptate erei digitale.

Simplificarea finanțării UE...

Comisia a pledat de mult în favoarea simplificării gestionării fondurilor UE pentru a contribui la maximizarea beneficiilor acestei finanțări, menținând în același timp standarde ridicate de gestiune financiară. Progresele înregistrate în materie de simplificare sunt monitorizate prin intermediul unui tablou de bord privind simplificarea administrativă, care este publicat periodic de Comisie . Complexitatea normelor administrative privind execuția bugetului UE, atât la nivelul Uniunii, cât și la nivelul statelor membre, sporește birocrația, întârzierile și costurile aferente controalelor și erorilor. Simplificarea este un element esențial al noii inițiative „Bugetul UE axat pe rezultate” și Comisia va continua această activitate, de exemplu în următoarele domenii:

–politica agricolă comună, unde Comisia va simplifica gestionarea organizării comune a piețelor agricole, în special prin fuzionarea a 200 de regulamente existente ale Comisiei în 40 de acte delegate și de punere în aplicare;

–fondurile structurale și de investiții europene, pentru care Comisia va institui un grup la nivel înalt care să monitorizeze măsurile de simplificare adoptate de statele membre, va lansa o serie de studii pentru a examina alte opțiuni de reducere a costurilor și de simplificare și va crea o bază de date interactivă conținând texte juridice și documente de orientare în atenția statelor membre, a beneficiarilor și a părților interesate;

–punerea în aplicare a programului Orizont 2020, în cadrul căruia se pregătește un al doilea val de măsuri de simplificare destinate programului-cadru pentru cercetare și inovare.

4.3.O abordare favorabilă incluziunii

Comisia va solicita în mod activ contribuții de la părțile interesate cu privire la modalitățile de a îmbunătăți legislația UE.

Pe lângă noul site „Lighten the Load - Have Your Say (Reduceți efortul – Exprimați-vă părerea)” menționat mai sus, Comisia este pe cale să creeze o nouă „platformă REFIT”, care va oferi în curând cetățenilor șansa de a-și face auzită vocea și va furniza o bază pentru activități favorabile incluziunii în privința unei agende comune. Platforma va implica experți de nivel înalt din partea întreprinderilor, a partenerilor sociali și a societății civile, desemnați în urma unui proces deschis și transparent, precum și experți din toate cele 28 de state membre, din Comitetul Economic și Social European și din Comitetul Regiunilor. Orice parte interesată care are preocupări sau sugestii va putea să prezinte platformei opiniile cu privire la impactul legislației UE și să sugereze modul în care legislația poate fi îmbunătățită. Platforma va analiza aceste sugestii, va solicita opinii pe teme specifice, cum ar fi „bariere în calea digitizării” sau „bariere în calea inovării”, și va transmite sugestii concrete Comisiei.

Primul vicepreședinte al Comisiei va prezida platforma. Comisia va răspunde tuturor sugestiilor platformei și va explica în mod sistematic acțiunile pe care intenționează să le ia în urma acestora. Comisia va invita statele membre să procedeze la fel în situațiile în care sugestiile se referă la transpunerea și punerea în aplicare la nivel național.

5.Concluzii

Prezenta comunicare definește o serie de acțiuni care demonstrează angajamentul reînnoit al Comisiei de a aplica programul pentru o mai bună legiferare în activitatea sa de fiecare zi. Scopul este ca munca noastră să fie mai transparentă și mai favorabilă incluziunii pentru a prezenta propuneri de o calitate mai bună și a ne asigura că normele existente ating în mod mai eficace cele mai importante obiective societale.

Cu toate acestea, Comisia nu poate asigura de una singură o mai bună legiferare. Pentru aceasta este nevoie de un angajament comun din partea tuturor instituțiilor UE, a statelor membre și a altor părți interesate, cum ar fi partenerii sociali. Parlamentul European și Consiliul au o responsabilitate specială de a produce o legislație mai bună. Comisia le invită să înceapă rapid negocierile pe baza propunerii Comisiei privind un nou acord interinstituțional, cu scopul de a-l finaliza înainte de sfârșitul anului 2015.